ঢাকার ভুবনটা আলাদা। সেখানে তিনি যাঁদের সঙ্গে ওঠাবসা করেন তারা সবাই উচ্চশিক্ষিত। কেউ কেউ রাজনৈতিক নেতৃত্বে প্রতিষ্ঠিত, কেউবা নেতৃত্ব দেবেন ভবিষ্যতে। এদের সঙ্গে দেখা হয়। কারও বাসায়, কারও চেম্বারে, প্রশস্ত একটি ক্ষেত্র হচ্ছে বার লাইব্রেরি। ঢাকায় সিনেমা হল, বিমানবন্দর, রেস্টুরেন্ট, বিশ্ববিদ্যালয়, বিশ্ববিদ্যালয়ের আবাসিক হল অনেক কিছুই আছে। এখানে জনসভা হয়, আলোচনা সভা বসে। আন্দোলনের কর্মসূচি ও সংগঠনের গঠনতন্ত্র প্রণয়ন, কেন্দ্রীয় সরকারের হস্তক্ষেপের বিরুদ্ধে প্রতিরোধ, রাষ্ট্রভাষা আন্দোলন- সবকিছু ঘটে। তাজউদ্দীন আছেন দুয়ের সঙ্গেই যুক্ত। একটি ত্যাগ করে অপরটিতে চলে যাননি।